Bera

Bera merupakan sebuah daerah di negeri Pahang, Malaysia. Daerah Bera terletak di selatan negeri Pahang dan mempunyai jumlah keluasan sebanyak 2,214 kilometer persegi dengan jumlah penduduk seramai. Daerah Bera diisytiharkan menjadi daerah kesebelas di Negeri Pahang secara rasmi pada 1 Januari  1992 setelah berpecah daripada daerah Temerloh.

Pentadbiran 
Daerah Bera ditadbir oleh Majlis Daerah Bera. Bandar Bera telah dijadikan pusat pentadbiran daerah manakala Bandar Triang berperanan sebagai pusat komersil. Daerah Bera dibahagikan kepada dua buah mukim yang merangkumi 20 buah kampung tradisional,  lapan buah kampung baru, 14 buah penempatan FELDA dan tujuh buah perkampungan orang asli.

Mukim dan bandar 
 Mukim Bera
 Mukim Triang
 Bandar Triang
 Pekan Durian Tawar
 Pekan Mengkarak
 Pekan Mengkuang

Geografi 
Daerah Bera terletak di selatan negeri Pahang bersempadan dengan;

 daerah Segamat, Johor dan Jempol, Negeri Sembilan di selatan,
 Bentong di barat,
 Temerloh dan Maran di utara serta
 Rompin di timur

Daerah Bera mempunyai keluasan sebanyak 2,214.44 kilometer persegi. Terdapat sebuah tasik semulajadi di daerah ini iaitu Tasik Bera yang menjadi tasik semulajadi terbesar dan tapak RAMSAR pertama di Malaysia. Tasik ini seluas 35 kilometer panjang dan 20 kilometer lebar. Tasik ini juga mengalir ke Sungai Pahang melalui Sungai Bera dan menjadi habitat kepada 374 spesies tumbuhan, 94 spesies ikan, 230 spesies burung, 67 spesies mamalia dan lain-lain.

Demografi 
Berdasarkan bancian Malaysia 2020 jumlah penduduk di Daerah Bera ialah seramai 98,137 orang dengan kepadatan penduduk 44 orang perkilometer persegi yang dikategorikan sebagai taburan penduduk jarang. Majoriti penduduk di daerah ini merupakan Bumiputera, membentuk lebih 67 peratus penduduk. Kaum kedua terbesar merupakan kaum Cina diikuti India. Lebih enam peratus penduduk merupakan bukan warganegara.

Nisbah penduduk lelaki kepada penduduk wanita ialah 115:100. Terdapat 25,667 tempat kediaman dengan sebanyak 23,378 isi rumah. Purata saiz isi rumah pula dicatatkan seramai empat orang dalam sebuah rumah. Lebih 64 ribu penduduk dalam kalangan umur bekerja, 25 ribu dalam golongan muda dan selebihnya lapan ribu orang merupakan warga tua.

Agama 
Majoriti penduduk di daerah Rompin beragama Islam yang terdiri daripada penduduk berbangsa Melayu dan beberapa etnik lain. Agama kedua terbesar merupakan agama Buddha yang kebanyakannya dianuti penduduk berbangsa Cina. Agama ketiga terbesar merupakan agama Hindu yang majoritinya terdiri daripada penduduk berbangsa India. Kebanyakan penduduk bumiputera selain Melayu menganut agama Kristian atau tidak beragama.

Ekonomi 
Sumber ekonomi utama Daerah Bera ialah pertanian terutamanya perladangan kelapa sawit. Terdapat hampir 40 buah ladang kelapa sawit di daerah ini termasuk milik Felda Plantations, FELCRA dan estet swasta. Selain itu Tasik Bera yang telah diwartakan sebagai Tapak Konservasi RAMSAR turut menjadi lokasi tumpuan pelancong dan pusat kajian saintifik.

Rujukan

Pautan luar ڤاؤتن لوار 
 Laman Rasmi Majlis Daerah Bera

Lihat juga 
 Tasik Bera

Daerah Bera
Daerah di Pahang